Die wêreld in foto’s – 21 Julie 2020Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Te midde van die Covid-19-pandemie duur oorstromings voort in groot gedeeltes van China. Die vernietigende seisoenale reën is meer as gewoonlik en het in Junie begin. Minstens 141 mense is óf oorlede óf as vermis aangemeld, met meer as 150 000 huise wat beskadig is en ŉ ekonomiese verlies van byna R150 miljoen. Vloedwaters in die Anhui-provinsie in die ooste van China het tot 10 m bereik. ŉ Vrou op ŉ tydelike vlot roei deur ŉ oorstroomde straat in ŉ dorp in Yongxiu in die Jiangxi-provinsie. (Foto: Chinatopix, AP) ŉ Dorp in die ooste van China is oorstroom. (Foto: Zhang Haobo/Xinhua, AP) Die dorp Guzhen in die Anhui-provinsie in die ooste van China is onder water. (Foto: Tang Yang/Xinhua, AP) Reddingswerkers op ŉ boot beweeg deur vloedwater om inwoners wat in Sanjiao vasgekeer is na veiligheid te bring. (Foto: Chang Haobo/Xinhua, AP) Die Kwanyin-tempel, wat op ŉ eiland in die middel van die Yangtze-rivier in die Hubei-provinsie in sentraal-China gebou is, is oorstroom. (Foto: Chinatopix, AP)